སློབ་ཚོགས་སྐོར།

༄༅། །བཀའ་བརྒྱུད་གྲུབ་ཐོབ་རྒྱ་མཚོའི་ཐུགས་ཀྱི་སྙིང་ཁུ་མན་ངག་ཟབ་མོ་གསེར་ཞུན་མ་ལྟ་བུའི་བརྒྱུད་པའི་བཀའ་བབས་བྱིན་རླབས་ཀྱི་ཚན་ཁ་གཞན་ལས་ཀྱང་མྱུར་ལམ་ཁྱད་པར་འཕགས་པ། དེང་དུས་འཛམ་གླིང་ཤར་ནུབ་ཀུན་ན་བཞུགས་པའི་སྒྲུབ་བརྒྱུད་ཀརྨ་ཀཾ་ཚང་གི་རིང་ལུགས་དྲི་མ་མེད་པ་འཛིན་པ་ཀུན་གྱི་ཐུགས་དམ་ཉམས་ལེན་གྱི་སྙིང་པོ་འོད་གསལ་ཕྱག་རྒྱ་ཆེན་པོ་དང༌། ཐབས་ལམ་ནཱ་རོ་ཆོས་དྲུག་གི་བརྒྱུད་པའི་འབྱུང་ཁུངས་ཀྱང་མཆུ་མགོ་གངས་ལ་ཐུག་པ་ལྟར་གདན་ས་ཆེན་པོ་དིལ་ཡག་གི་ཆོས་གྲྭ་ལས་བྱུང་སྟེ། དེའང་བླ་མའི་ཡང་བླ་མར་གྱུར་པ་ཐུབ་དབང་གཉིས་པ་མཁན་ཆེན་ཟླ་བ་བཟང་པོའི་ཐུགས་སྲས་མཁན་ཆེན་བཀྲ་ཤིས་འོད་ཟེར་དང༌། སྐྱབས་རྗེ་༧སི་ཏུ་པདྨ་ཀུན་བཟང་སོགས་ནས་བརྒྱུད་དེ་དཔལ་སྤུངས་གདན་སའི་མཁས་གྲུབ་རིམ་བྱོན་རྣམས་དང༌། ཐུགས་སྲས་མཁན་ཆེན་རིན་ཆེན་དར་རྒྱས་ཀྱི་སློབ་བརྒྱུད་དང་གདན་ས་བར་པ་ཀརྨ་དགོན་པའི་གདན་རབས་རིམ་བྱོན། སྐབས་དེར་བོད་ཡུལ་སྟོད་སྨད་བར་གསུམ་གྱི་ཡོངས་གྲགས་མཁས་གྲུབ་དམ་པ་འཇམ་མགོན་མཁྱེན་ཀོང་མཆོག་གསུམ་གྱི་གཙོར་བྱས་པའི་རིས་མེད་ཀྱི་མཁས་གྲུབ་དམ་པ་ཡང་ཕལ་ཆེར་མཁན་ཆེན་ཟླ་བ་བཟང་པོའི་ཞལ་སློབ་ཏུ་མ་གྱུར་བ་མེད་པའོ། །སྐབས་དེར་དམ་ཆོས་འདུལ་བ་འཛིན་པའི་སྡེའི་ས་ཡི་ཁྱོན་འདིར་ཡོངས་སུ་འགེངས་བར་མཛད་པ་དང༌། སྒྲུབ་བརྒྱུད་འཛིན་པའི་སྒོམ་ཆེན་ས་ཡི་རྡུལ་དང་མཉམ་པ་བྱུང་ཞིང་རྒྱལ་བསྟན་སྤྱི་དང་ཀརྨ་བཀའ་བརྒྱུད་ཀྱི་བསྟན་པ་དྲི་མ་མེད་པ་ཉིད་ཉི་མ་ཤར་བ་ལྟར་དར་ཞིང་རྒྱས་པར་མཛད་དོ། །

༈ ཟླ་སྤྲུལ་ངེས་དོན་ཆོས་ཀྱི་རྒྱལ་མཚན་གྱི་སློབ་བརྒྱུད་འབའ་རོམ་བསྟན་པའི་སྒྲོན་མེ་ཚང་གསར་བླ་མ་བློ་གྲོས་རིན་ཆེན་སློབ་ཚོགས་བརྒྱུད་པ་དང་བཅས་པ། ཟུར་མང་བསྟན་སྤྲུལ་སོགས་ཟུར་མང་བཀའ་བརྒྱུད་པའི་རིང་ལུགས་འཛིན་པ་ཀུན་དང༌། ཇ་པ་དགོན་བླ་རྒན་སངས་རྒྱས་བསྟན་འཛིན་མཆོག་དང༌། མཁས་དབང་གཟུ་རུ་ཨ་དཀོན་སོགས་ཀཾ་ཚང་ཆོས་བརྒྱུད་འཛིན་པ་ཀུན་དང༌། གནས་མདོ་བཀའ་བརྒྱུད་རབ་འབྱོར་རིན་པོ་ཆེ་དང༌། སྤྲུལ་སྐུ་ཕྲིན་ལས་རྣམ་རྒྱལ། སྒྲུབ་དཔོན་བླ་མ་ཟླ་ཆོ་རྒྱུན་པ་སོགས་ནས་རིམ་བརྒྱུད་ད་ལྟའི་བར་གྱི་གནས་མདོ་བཀའ་བརྒྱུད་པ་རྣམས། དིལ་ཡག་གདན་ས་འཛིན་པ་ས་བཅུ་སྤྲུལ་སྐུ་དང༌། མཁས་གྲུབ་དམ་པ་གསའ་དམ་ཆོས་ལྷུན་གྲུབ། བླ་མ་སངས་རྒྱས་ཕུན་ཚོགས། སྒྲུབ་དཔོན་བསྟན་འཛིན་རིན་པོ་ཆེ་སོགས་དིལ་ཡག་གདན་ས་འཛིན་པ་རིམ་བྱོན་སོགས་མདོར་ན་སྐབས་དེར་མདོ་སྟོད་སྨད་བར་གསུམ་གྱི་བཀའ་རྙིང་གི་སྐྱེས་ཆེན་དམ་པ་ཀུན་རྗེ་བླ་མའི་སློབ་མ་ཤ་སྟག་ཡིན་ནོ། །

༈ ཟླ་སྤྲུལ་ངེས་དོན་ཆོས་ཀྱི་ཉི་མའི་སློབ་བརྒྱུད་རིས་མེད་ཀྱི་མཁས་གྲུབ་དམ་པ་མང་དུ་བཞུགས་པ་ལས་གཙོ་བོ་འགའ་ཞིག་གི་མཚན་ནས་སྨོས་ན། འཇམ་མགོན་ཀོང་སྤྲུལ་བློ་གྲོས་ཆོས་ཀྱི་སེངྒེ་དང༌། རྒྱལ་ཚབ་གྲགས་པ་མི་འགྱུར་གོ་ཆ། དུལ་མོ་ཆོས་རྗེ་སྤྲུལ་སྐུ་མགོན་པོ། སངས་རྒྱས་བསྟན་འཛིན་རིན་པོ་ཆེ། ངག་ཕྲིན་སྤྲུལ་སྐུ་ཚེ་དབང་བདེ་ཆེན། སྟོང་ནག་སྤྲུལ་སྐུ་ཀརྨ་སྒྲུབ་བརྒྱུད། འབའ་རོམ་སྐྱོ་བྲག་སྤྲུལ་སྐུ་གསལ་དགའ། ས་སྐྱ་བླ་ཆེན་དགོན་བཀྲ་ཤིས་ཆོས་འཕེལ། དགེ་ལྡན་བ་རག་ཉག་ཉི་སྤྲུལ། འོག་མིན་མཚུར་ཕུའི་མཁན་པོ་ལོ་ཡག་བཀྲ་ཤིས། དིལ་ཡག་མཁན་ཆེན་རྒན་ཚེ་རྒྱམ་དང༌། གཞིས་དགོན་གྱི་གདན་འཛིན་པ་སྤྲུལ་སྐུ་སངས་རྒྱས་རིན་པོ་ཆེ་དང༌། བལ་ཡུལ་དིལ་ཡག་དགོན་གྱི་སྒྲུབ་དཔོན་སྤྲུལ་སྐུ་རིན་པོ་ཆེ་དང༌། གཉི་ཤང་རྒྱལ་པོ་རིན་པོ་ཆེ་སོགས་མང་དུ་བྱོན་ནོ། །

༈ དིལ་ཡག་སྒྲུབ་དཔོན་བླ་མ་བསྟན་འཛིན་མཆོག་འོག་མིན་མཚུར་ཕུའི་སྒྲུབ་དཔོན་དང༌། ༧རྒྱལ་དབང་རིག་པའི་རྡོ་རྗེ་ཡབ་སྲས་རྣམས་ལ་ཟབ་ལམ་ནཱ་རོ་ཆོས་དྲུག་སྨིན་ཁྲིད་ཕུལ་བ་དང༌། སློབ་མའི་གཙོ་བོ་འབོ་དཀར་རིན་པོ་ཆེ་ཡིན་པ་རང་རྣམ་དུ་གསལ་བ་དང༌། སྒྲུབ་དཔོན་བདེ་ཆེན་སོགས་མང་དུ་བྱོན་ནོ། །

༈ དེ་ལྟར་གདན་ས་གོང་འོག་བར་གསུམ་གཙོར་གྱུར་པའི་སྒྲུབ་བརྒྱུད་འཛིན་པ་ཡོངས་ཀྱི་ཉམས་ལེན་གྱི་ཆུ་བོའི་འབྱུང་ཁུངས་ཡིན་པ་ནི་དེ་ལྟར་ལགས་སོ། །

༈ གདན་ས་ཆེན་པོ་དེ་ཉིད་ཀྱི་སྒྲུབ་ཁང་ནས་ཐོན་ཏེ་ཕྱོགས་མེད་རི་ཁྲོད་འགྲིམ་པའི་རྣལ་འབྱོར་པ་འགའ་ཞིག་གི་མཚན་ཐོ།

༡༽

དང་པོ་གླང་དབུ་མ་རྟོགས་ལྡན་ཞེས་པ་གྲུབ་པའི་དབང་ཕྱུག་དམ་པ་དེ་ཉིད་འདམ་དབུ་མ་བྲག་ལ་ཡུན་རིང་སྒོམ། དེ་ནས་ཡུབ་ཁོག་གླང་སྒྲུབ་ཕུག་པར་ཚེ་དང་སྒྲུབ་པ་མཉམ། སྒྲུབ་པའི་རྟགས་མཚན་མངོན་དུ་གྱུར་ཏེ་རྫུ་འཕྲུལ་སྐུ་ཡི་བཀོད་པ་རྒན་རབས་ཀུན་གྱི་ཁ་ལ་རླུང་ལྟར་གྲགས།

༢༽

དེ་རྗེས་གསའ་དམ་ཆོས་ལྷུན་གྲུབ་ཡང་གནས་མཆོག་གླང་སྒྲུབ་ཕུག་དེ་ཉིད་ལ་སྒྲུབ་པའི་རྒྱལ་མཚན་བཙུགས་བཞིན་སྐུ་ཚེ་མཐར་སོན།

༣༽

ད་ལྟའི་བར་དུ་མཇལ་དུ་ཡོད་པའི་ཡུབ་ཁོག་ལུང་པར་སྒྲུབ་ཕུག་དང༌། མ་ཎི་རྡོ་འབུམ་ཧ་ཅང་མང་པོ་ཡོད་པ་དེ་ཉིད་བཞེངས་པ་པོ་གསའ་དམ་ཆོས་ཀྱི་དངོས་སློབ་ཡིན་པ་བླ་མ་བསྟན་འཛིན་དང་སྒྲུབ་ཁང་ལྷན་དུ་བཞུགས་པའི་ཕྱག་འཚལ་རྡོ་རྗེའམ་མགོན་བླ་རྡོ་རྗེ་ནི་དར་རྒྱས་དགོན་པའི་སྒྲུབ་ཐེང་དང་པོའི་སྒྲུབ་དཔོན་བླ་མ་ཡང་མཛད། ཟིང་འཁྲུག་སྐབས་འདས།

༤༽

ཚ་ཚའི་ཕུར་རྡོར་སློབ་བླ་མ་ཚེ་དཔག་ཚེ་དང་སྒྲུབ་པ་མཉམ་ནས་འདས།

༥༽

རྡོར་སློབ་བླ་མ་འཕགས་པ་ཚྭ་ཚྭའི་ཕུ་ལ་ཐེམ་སྤོང་གི་སྒྲུབ་པ་མཛད་དེ་གཤེགས།

༦༽

བླ་མ་ཀརྨ་ཚེ་དབང་ཚྭ་ཚྭའི་ཕུར་ཚེ་མཚམས་མཛད། འཁྲུག་ཟིང་སྐབས་བྲོས་ཟུར་ལ་བྱོན། རྒྱ་དམག་གིས་བཀྲོངས།

༧༽

བླ་མ་འབར་བ་ཚྭ་ཚྭའི་ཕུ་ལ་ཐེམ་སྤོང་གི་བཞུགས། ཟིང་འཁྲུག་སྐབས་བཙོན་དུ་འདས།

༨༽

འདོར་མ་བླ་མ་ཚུལ་ཁྲིམས་རྒྱལ་མཚན་ཝ་རཏ་གནས་མཆོག་ཏུ་བཞུགས། ཚེ་དང་སྒྲུབ་པ་མཉམ།

༩༽

བླ་མ་ཕུར་རྒྱལ་གསའ་མཚེར་གྷི་ཝྃ་ཕུག་ཏུ་བཞུགས། ཚེ་དང་སྒྲུབ་པ་མཉམ།

༡༠༽

ལྷོ་པ་རྟོགས་ལྡན་ཞེས་པ་དམར་ཟེའི་མི་ལི་བྲག་ཤོག་ལ་སྒྲུབ་པ་མཛད་ནས་འཇའ་ལུས་ཆོས་སྐུ་གྲུབ་པར་གྲགས།

༡༡༽

ཚ་བ་སྒང་གི་རྟོགས་ལྡན་དིལ་ཡག་དགོན་བཙན་ཁང་ཤོག་ལ་ཐེམ་སྤང་མཛད་དེ་སྒྲུབ་པ་མཛད། འཇའ་ལུས་མཁའ་སྤྱོད་དུ་ཕེབས་པར་གྲགས། གཞན་ཡང་ལྷོ་རྟོགས་ལྡན་དང༌། ཚ་བ་རྟོགས་ལྡན་མང་པོ་བྱོན་པར་གྲགས་ནའང་དུས་ཀྱི་བསྐལ་ནས་མཚན་མི་གསལ།

༡༢༽

ཟ་རྫོང་སྒྲུབ་ཕུག་ཏུ་དཔལ་མཁན་རྟོགས་ལྡན་ཚེ་དང་སྒྲུབ་པ་མཉམ།

༡༣༽

བླ་མ་བཟོད་པ་མཐར་ནི། བླ་མ་ཀུན་དགའ་དང་ལྷན་དུ་སྒྲུབ་ཁང་དུ་བཞུགས། དེ་ནས་དིལ་ཡག་གནས་མཆོག་ཉིད་ལ་སྒྲུབ་པ་མཛད་ནས་བཞུགས། ཟིང་འཁྲུག་སྐབས་རྒྱ་དམག་གིས་བཀྲོངས།

༡༤༽

བླ་མ་ཀུན་དགའ་བསྟན་འཛིན་དིལ་ཡག་དགོན་དུ་ཐེམ་སྤང་མཛད་ཅིང་ཟིང་འཁྲུག་སྐབས་འོ་བརྒྱལ་ཆེན་པོ་བྱུང༌། ཡང་དར་དུས་བསྟན་པ་ཉམས་གསོ་མཛད་ནས་ཞི་བའི་དབྱིངས་སུ་གཤེགས།

༡༥༽

མཁན་རིན་པོ་ཆེ་རྒན་ཚེ་རྒྱམ་མཆོག་ལྷ་ལྡན་དུ་ཕེབས་ཏེ་སེ་ར་ཐེག་ཆེན་གླིང་དུ་སློབ་གཉེར་ལོ་༡༨་མཛད། དེ་ནས་དིལ་ཡག་དགོན་དུ་ཕེབས། དིལ་ཆུང་ཉིན་ལ་སྒྲུབ་པ་མཛད། ཟིང་འཁྲུག་སྐབས་སྤམ་རྒྱལ་ནང་དུ་མི་ལོ་ཉེར་གསུམ་ལ་སྒྲུབ་པ་མཛད་ནས་བཞུགས། དགོན་པ་སླར་གསོ་སྐབས་ཕྱི་ནང་ཐུགས་ཁུར་ཡོངས་རྫོགས་བཞེས། བཤད་སྒྲུབ་ཀྱི་སྡེ་གསར་དུ་བཙུགས་པ་སོགས་བཀའ་དྲིན་བསྐྱངས་ནས་སྐུ་གཤེགས།

༡༦༽

བླ་མ་བསྟན་འཛིན་ནི། དང་པོ་ཡུབ་ཁོག་གླང་སྒྲུབ་ཕུག་པར་བཞུགས་ནས་སྒྲུབ་པ་མཛད། དེ་ནས་མཚུར་ཕུར་ཕེབས། ཀརྨ་པའི་བཀའ་བཞིན་སྒྲུབ་དཔོན་མཛད། དུས་ཟིང་སྐབས་རུམ་བཏེགས་ལ་བྱོན་ཏེ་གདན་ས་དེ་ཉིད་ལ་འདས།

༡༧༽

བླ་མ་བསོད་ནམས་འགྱུར་མེད་དིལ་ཡག་དགོན་དུ་སྒྲུབ་པ་མཛད། དུས་འགྱུར་སྐབས་འཕགས་ཡུལ་དུ་བྲོས། མན་པ་ཀྲིས་འབྲོང་སར་གཞིས་ཆགས་སུ་སྒྲུབ་དཔོན་མཛད། དེ་ནས་བལ་ཡུལ་ལ་ཕེབས། ཁྲ་འགུ་དགོན་པའི་སྒྲུབ་དཔོན་དང༌། ཡང་ལེ་ཤོད་དུ་སྒྲུབ་ཁང་བཙུགས་ནས་དགོངས་པ་རྫོགས། དེ་ལྟར་གྲུབ་པའི་གོ་འཕང་བརྙེས་ཏེ་དབེན་པའི་རི་སུལ་འགྲིམ་པའི་བྱ་བྲལ་དང་འཁྲུལ་ཞིག་པ་གྲངས་ཀྱི་མི་ཆོད་པ་བྱོན་པར་གྲགས་ནའང་རེ་རེ་བཞིན་མཚན་ནས་སྨོས་ཀྱིས་མི་ལང་ངོ༌། །

༈ ད་ལྟར་ཞལ་བཞུགས་པའི་ཡོངས་གྲགས་མཁས་གྲུབ་དམ་པ་ཚུལ་ཁྲིམས་རྒྱ་མཚོ་མཆོག་ནི།

 གདན་ས་ཆེན་པོ་དིལ་ཡག་ཏུ་ལོ་བདུན་བཞུགས། ཐུན་མོང་མདོ་ཕྱོགས་ཀྱི་སློབ་དཔོན་མཁན་རིན་པོ་ཆེ་རྒན་ཚེ་རྒྱམ་ཡིན་པ་དང༌། ཐུན་མིན་གསང་སྔགས་རྡོ་རྗེ་ཐེག་པའི་མན་ངག་མཐར་ཐུག་ཆོས་དྲུག་གི་སྨིན་ཁྲིད་ཞུས་པའི་སློབ་དཔོན་བླ་མ་བཟོད་མཐར་ཡིན་ཅེས། དེ་ཡང་རང་རྣམ་ལས།

 བླ་མ་རྗེ་བཙུན་བཟོད་པ་མཐར་ཕྱིན་ཞེས་བྱ་བ་བྲག་ཕུག་ཁོ་ནར་བཞུགས་ཤིང༌། ཟས་ནོར་ལོངས་སྤྱོད་ལ་ཞེན་ཆགས་མེད་པའི་བྱ་བྲལ་བ་རྗེ་བཙུན་མི་ལ་ལྟ་བུ་ཞིག་བཞུགས་ཡོད་པའི་མཚན་སྙན་པ་གསན་པ་ཙམ་གྱིས་དད་པ་འཁྲུངས་ཏེ་ཁམས་པད་རྡོ་རྗེ་བྲག་ལ་ཕེབས། དེ་ཡང་རང་རྣམ་ལས། བླ་མས་མ་གཅིག་ལབ་སྒྲོན་གྱི་རྣམ་ཐར་གསུང་གི་འདུག་ཅིང༌། མ་གཅིག་ལབ་སྒྲོན་སྐུ་འཁྲུངས་ཏེ་ཁྲུ་གང་གི་ནམ་མཁའ་ལ་གར་སྟབས་ཀྱིས་བཞུགས་ཤིང༌། སྤྱན་གསུམ་ནམ་མཁའ་ལ་གཟིགས། ཞེས་པའི་ཁ་ཐུག་ཏུ་བླ་མ་ཞལ་མཇལ་བས། བླ་མའི་ཞལ་ནས། རྟེན་འབྲེལ་བཟང་བྱུང་གསུངས། ཞེས་འབྱུང་བ་ནི་རྗེ་བཙུན་མི་ལས་མར་པ་མཇལ་བ་ལྟར། བླ་སློབ་ཐོག་མར་མཇལ་བའི་རྟེན་འབྲེལ་ལེགས་པར་འགྲིགས།

 རྗེ་བཙུན་བླ་མ་བཟོད་པ་མཐར་ཕྱིན་ནི། ཐོག་མར་དཔལ་དིལ་ཡག་དགོན་གྱི་གྲྭ་སར་ཞུགས། ལོ་གསུམ་ཕྱོགས་གསུམ་གྱི་སྒྲུབ་པ་མཛད། ཁམས་ནས་ལྷ་སའི་བར་དུ་རྐྱང་ཕྱག་མཛད་པའི་སྐབས་ཉམས་རྟོགས་ཁྱད་པར་ཅན་ཐུགས་རྒྱུད་ལ་འཁྲུངས། དེའང་རང་རྣམ་ལས། རྐྱང་ཕྱག་བཏང་བའི་སྐབས་ཀྱི་ལོ་རྒྱུས་བཀའ་འདྲི་ཞུས་པར། ཕྱག་དང་པོ་འཚལ་བའི་སྐབས་སུ་ས་འབུར་རྡོ་འབུར་སོགས་ལ་ཐོགས་ཏེ་དཀའ་ལས་ཁག་པོ་འདུག །དེ་ནས་ལེགས་པར་གོམས་པའི་སྐབས་སུ་དཀའ་ངལ་མེད་པ་དང༌། ཤིན་ཏུ་གོམས་པའི་སྐབས་སུ་ལུས་ཤིན་སྦྱངས་ཐོབ་པ་ལྟ་བུས་བདེ་ཞིང་ཡང་བ་དང༌། སེམས་ཤིན་སྦྱངས་ཐོབ་པ་ལྟ་བུས་བྱིང་རྒོད་དང་བྲལ་ཞིང་སེམས་ལ་གསལ་ཆ་ཆེན་པོ་ཡོད་པ་དང༌། རྨི་ལམ་ཡང་གསལ་ཞིང་རྨི་ལམ་ལ་བརྟེན་ནས་འབྱུང་འགྱུར་ཤེས་ཐུབ་པ་ལྟ་བུ་དང༌། སྐབས་སྐབས་སུ་སེམས་ཤིན་ཏུ་གསལ་བའི་སྟོབས་ཀྱིས་མངོན་ཤེས་ཀྱང་ཤར་མི་ཡོང་ངམ་སྙམ་པ་ལྟ་བུ་བྱུང་ཡང༌། བླ་མའི་གདམས་ངག་ཟབ་མོ་ཡང་ཡང་དྲན་པས་ཆགས་པ་དང་ཞེན་པ་མ་བྱུང༌། ཞེས་གསུངས་སོ། །དེ་ནས་དིལ་ཡག་དགོན་གྱི་རྡོ་རྗེ་སློབ་དཔོན་ལོ་གསུམ་མཛད་པའི་རྗེས་མི་མེད་ལུང་པའི་བྲག་ཕུག་ཏུ་ཚེ་གཅིག་བསྒྲུབ་པ་མཛད་པར་དམ་བཅས་ཏེ་ཤག་ཚང་ནས་བྲོས། དིལ་ཡག་དགོན་ནས་ཉིན་ཕྱེད་ཙམ་གྱི་ས། ཁམ་པད་རྡོ་རྗེ་བྲག་ཅེས་པའི་བྲག་ཕུག་ཏུ་ཚེ་འདི་བློས་བཏང་གི་དཀའ་ཐུབ་ཆེན་པོ་མཛད་དེ་བཞུགས་ཡོད་པ་དེའི་དྲུང་ནས། ཕྱག་རྒྱ་ཆེན་པོའི་ཐུན་མོང་ཕྱིའི་སྔོན་འགྲོ། ཐུན་མིན་ནང་གི་སྔོན་འགྲོ། ཁྱད་པར་གྱི་སྔོན་འགྲོ་བཞི་ལེགས་པར་སྔོན་དུ་སོང་བའི་སྒོ་ནས། ལྟ་བ་ཐམས་ཅད་ཀྱི་མཐར་ཐུག །བསྒོམ་པ་ཐམས་ཅད་ཀྱི་ཡང་རྩེ། ཟབ་ལམ་ཕྱག་རྒྱ་ཆེན་པོ་སྤྲོས་བཅས་ཀྱི་བཤད་པ་དཔེ་ཆ་ལ་བརྟེན་པ་ཙམ་མ་ཡིན་པ་ཞལ་གདམས་དམར་ཁྲིད་ཟབ་མོ་ཆིག་བརྒྱུད་ཀྱི་ཚུལ་དུ་གསན། བདུན་རེ་ཙམ་ཉམས་བཞེས་མཛད་རྗེས་རྟོགས་འབུལ་ཞུས་ཏེ་ཡང་སྐྱར་ངོ་སྤྲོད་དང༌། གེགས་སེལ་བོགས་འདོན་གྱི་རིམ་པ་སོགས་བཀའ་བརྒྱུད་པའི་ཐུན་མོང་མ་ཡིན་པའི་ཁྲིད་སྲོལ་ཐམས་ཅད་མ་ཚང་བ་མེད་པར་གསན་བཞེས་མཛད། ཐབས་ལམ་ནཱ་རོ་ཆོས་དྲུག་ནི་སྒྲུབ་དཔོན་བསྟན་འཛིན་ལ་བཀའ་བབས་ཡོད་ཚུལ་རྗེ་བཙུན་བླ་མ་བཟོད་མཐར་གྱིས་ཡང་ནས་ཡང་དུ་གསུངས་པས། སྒྲུབ་དཔོན་བསྟན་འཛིན་རིན་པོ་ཆེ་མཇལ་ནས་ཆོས་དྲུག་གསན་དགོས་པར་དགོངས། གཞན་ཡང་ཟབ་མོ་གཅོད་ཀྱི་དབང་བསྐུར་དང་དམིགས་རིམ་རྣམས་ཀྱང་དཔེ་ཆ་ལ་མ་བརྟེན་པར་དམར་ཁྲིད་ཀྱི་ཚུལ་དུ་གསན་ནས་དགོང་རེ་བཞིན་དུ་གཅོད་ཀྱི་ཉམས་ལེན་མ་ཆག་པར་མཛད།

 དེ་ནས་རྗེ་བཙུན་བླ་མའི་བཀའ་བཞིན་དིལ་ཡག་དགོན་པའི་སྒྲུབ་དཔོན་བླ་མ་སངས་རྒྱས་ཕུན་ཚོགས་མཇལ་བར་ཕེབས་སྐབས་མཁན་པོ་ཚེ་རྒྱམ་ཡང་ལྷན་དུ་སྒྲུབ་ཁང་ལ་བཞུགས་པ་དང་མཇལ། ཀརྨ་ཕྲིན་ལས་རིན་པོ་ཆེ་སྟོན་འཁོར་ཡང་ཕེབས་ཡོད་པ་དུས་འཛོམས་བྱུང་བའི་སྐབས། སྒྲུབ་དཔོན་སངས་རྒྱས་རིན་པོ་ཆེས། བཀའ་བརྒྱུད་པ་ལ་སྒྲུབ་པ་ཉམས་ལེན་གྱི་ལུགས་སྲོལ་ཡག་པོ་ཡོད་ཀྱང་དེང་སྐབས་ཚད་མ་ལ་མཁས་པ་ཉུང་བས་ཚད་མ་ལ་སློབ་སྦྱོང་བྱེད་ན་མ་འོངས་པར་བཀའ་བརྒྱུད་ཀྱི་བསྟན་པ་ལ་ཕན་ཐོགས་ཡོང་བའི་ཚུལ་གསུངས་ཏེ། མཁན་པོ་ཚེ་རྒྱམ་གྱི་མདུན་ནས་ཚད་མའི་སློབ་སྦྱོང་བྱེད་དགོས་པར་བཀའ་གནང་ནས། འཇམ་དཔལ་སྨྲ་སེང་གི་དབང་བསྐུར་མཛད་དེ་སྒྲུབ་ཁང་དུ་ཚད་མའི་སློབ་སྦྱོང་མཛད་པའི་དབུ་ཚུགས། གཏན་ཚིགས་ཀྱི་ལམ་དེ་སྔོན་མན་ངག་ལ་བརྟེན་ནས་བསྒོམ་པའི་གྲོགས་སུ་གྱུར་པ་དང༌། སྔོན་དད་པའི་རྗེས་སུ་འབྲངས་པའི་ཡིད་ཆེས་ཀྱི་གྲོགས་སུ་གྱུར་པ་དང༌། སྔར་བླ་མའི་གདམས་ངག་ལ་བརྟེན་ནས་བདག་མེད་དང་བདེན་མེད་བསྒོམ་པ་དེ་ལ་ངེས་ཤེས་དང་ཡིད་ཆེས་གོང་ནས་གོང་དུ་འཕེལ་བ་ལ་སོགས་པའི་ཉམས་མྱོང་ཐུགས་ལ་འཁྲུངས་ནས། ཚད་མ་ལ་ཧ་ཅང་སྤྲོ་བ་བྱུང་བ་མ་ཟད་སྒྲུབ་པ་ལ་ཡང་ཐུགས་ཤུགས་ཆེ་རུ་སོང༌། དེ་ལྟར་སྒྲུབ་དཔོན་བླ་མ་སངས་རྒྱས་ཀྱི་བཀའ་བཞིན་སྒྲུབ་ཁང་དུ་ཚད་མ་ལ་སློབ་སྦྱོང་མཛད་པ་དེས་སྒྲུབ་བརྒྱུད་ཀྱི་བསྟན་པ་ལ་ཞབས་འདེགས་འགྲུབ་པའི་རྟེན་འབྲེལ་ལེགས་པོ་བྱུང་ཡོད་པར་རྗེ་བླ་མས་གསུངས་སོ། །སླར་ཡང་རྗེ་བཙུན་བླ་མ་བཟོད་མཐར་གྱི་སྐུ་མདུན་དུ་ཟླ་ཤས་བཞུགས་ནས། བརྗོད་བྲལ་སེམས་ཀྱི་གནས་ལུགས་ཀྱི་སྐོར་ལ་རྒྱུགས་འབུལ་དང་དྭོགས་དཔྱོད་ལྷག་མ་ཡོད་པ་རྣམས་མཛད་དེ། ཕྱོགས་མེད་ཀྱི་བྲག་ཕུག་ཉུལ་བར་ཐག་བཅད་ཅིང་སྨོན་ལམ་ཡང་ཡང་མཛད། ཅེས་གསལ་བ་ལྟར་རོ། །

 རྗེ་བླ་མ་ཁོང་ནི་རྒྱལ་དབང་རིག་པའི་རྡོ་རྗེའི་བཀའ་བརྒྱུད་ཡོངས་ཀྱི་མཁན་ཆེན་དུ་མངའ་གསོལ་དང༌། གདན་ས་རུམ་བཏེགས་བཤད་གྲྭའི་མཁན་པོར་ཡུན་རིང་མཛད་དེ་རྒྱལ་བ་ཡབ་སྲས་ཀུན་གྱི་སློབ་དཔོན་དུ་གྱུར་པ་ཡིན་ནོ། །